Document ID: 32004D0749

NÕUKOGU OTSUS,
21. oktoober 2004,
millega määratakse vahendite ümberjaotamise üldised põhimõtted vastavalt määrusele (EÜ) nr 1267/1999, millega luuakse ühinemiseelse struktuuripoliitika rahastamisvahend
(2004/749/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut,
võttes arvesse nõukogu 21. juuni 1999. aasta määrust (EÜ) nr 1267/1999, millega luuakse ühinemiseelse struktuuripoliitika rahastamisvahend, (1) eriti selle artikli 15 teist lõiku,
võttes arvesse komisjoni ettepanekut,
ning arvestades järgmist:
(1)
Euroopa Ülemkogu Kopenhaageni istungjärgul 12. ja 13. detsembril 2002 kinnitati läbirääkimiste tulemused, mille tagajärjel ühinesid 2004. aastal ühendusega kaheksa riiki, kes said sel ajal toetust nõukogu määruse (EÜ) 1267/1999 sätete alusel. Sellest tulenevalt jätkatakse aastatel 2004-2006 nimetatud määruse alusel toetuse andmist ainult Bulgaariale ja Rumeeniale.
(2)
Komisjoni esitatud Bulgaariat ja Rumeeniat käsitlevate tegevuskavade kinnitamisega nõustus Kopenhaageni Euroopa Ülemkogu vahendite ümberjaotamise üldise põhimõttega, mille kohaselt tuleks ümberjaotamine määrata vastavalt 30/70, võttes aluseks PHARE programmi, mis loodi vastavalt nõukogu 18. detsembri 1989. aasta määrusele (EMÜ) nr 3906/89 Ungari Vabariigile ja Poola Rahvavabariigile antava majandusabi kohta, (2) põllumajanduse ja maaelu arendamise liitumiseelse programmi (SAPARD), mis loodi vastavalt nõukogu 21. juuni 1999. aasta määrusele (EÜ) nr 1268/1999, (3) ja ühinemiseelse struktuuripoliitika rahastamisvahendi (ISPA), mis loodi vastavalt määrusele nr 1267/1999.
(3)
Vastavalt määruse (EÜ) nr 1267/1999 artikli 15 esimesele lõigule võetakse vahendite ümberjaotamise suhtes arvesse Bulgaaria ja Rumeenia toetusevajadust ja toetuse vastuvõtmise võimet ning kõnealuse määruse artiklis 4 sätestatud kriteeriume.
(4)
Kuna suhet 30/70 kohaldatakse kogu kolmeaastase (2004-2006) perioodi suhtes, on asjakohane lubada koguvahendite suunavat jaotust aastate kaupa kooskõlas kõnealuse suhtega.
(5)
Sellest tulenevalt peaks veel toetust saavate riikide, nimelt Bulgaaria ja Rumeenia vaheline vahendite ümberjaotamise üldine põhimõte olema selline, et suhet 30/70 kohaldatakse kogu kolmeaastase (2004-2006) perioodi kohta ning koguvahendite suunav jaotus aastate kaupa määratakse kindlaks kõnealust üldist suhet järgides,
ON VASTU VÕTNUD JÄRGMISE OTSUSE:
Ainus artikkel
Kolmeaastase perioodi (2004-2006) vahendite ümberjaotamise üldise põhimõtte kohaselt jaotatakse määruse (EÜ) nr 1267/1999 alusel eraldatavad vahendid Bulgaaria ja Rumeenia vahel ümber vastavalt suhte 30/70 alusel, mida kohaldatakse kogu nimetatud perioodi kohta.
Esimeses lõigus nimetatud kolmeaastase perioodi jooksul määratakse määruse (EÜ) nr 1267/1999 alusel eraldatavate vahendite jaotumine aastate kaupa kindlaks koguvahendite soovitusliku suhte alusel, milleks on Rumeenia puhul 65 % kuni 75 % koguvahenditest ja Bulgaaria puhul 25 % kuni 35 % koguvahenditest.
Luxembourg, 21. oktoober 2004

Labels: 18
15